Την προγραμματισμένη ημέρα της επέμβασης, ο ασθενής λαμβάνει προαιρετικά ένα καταπραϋντικό χάπι και ξαπλώνει στην κλίνη του laser, όπου του δίνονται σταγόνες τοπικής αναισθησίας στα μάτια ώστε να μην αισθανθεί παρά μόνο μια ελαφρά πίεση κατά τη διάρκεια της επέμβασης. Ακολουθεί καθαρισμός των βλεφαρίδων και στερέωσή τους με ειδικό αποστειρωμένο αυτοκόλλητο κρατώντας παράλληλα, με ένα ειδικό εργαλείο, το μάτι ανοιχτό (το άλλο μάτι είναι καλυμμένο). Με τη βοήθεια του laser δημιουργείται το “flap”. Στη συνέχεια το flap σηκώνεται από τον κερατοειδή και το laser αρχίζει την σμίλευση της επιφάνειας του κερατοειδούς, καθοδηγούμενο από ηλεκτρονικό υπολογιστή, μια διαδικασία που διαρκεί μερικά δευτερόλεπτα. Στο σύνολό της, η διαδικασία δεν ξεπερνά τα 4-5 λεπτά για κάθε οφθαλμό.